b'\n_START_ARTICLE_\nSrednji vzhod\n_START_SECTION_\nTerminologija\n_START_PARAGRAPH_\nV dana\xc5\xa1nji jezikovni rabi v sloven\xc5\xa1\xc4\x8dini se je uveljavila tudi opredelitev regije Srednji vzhod, kot se uporablja v anglosa\xc5\xa1kem svetu oz. v angle\xc5\xa1\xc4\x8dini. Po tej opredelitvi se regija Srednji vzhod v glavnem prekriva z regijo Bli\xc5\xbenji vzhod in kot tak\xc5\xa1na navadno zajema dr\xc5\xbeave Jugozahodne Azije in nekatere dr\xc5\xbeave Severne Afrike. Ker se angle\xc5\xa1ka besedna zveza Middle East (tj. Srednji vzhod) pomensko prekriva s slovensko besedno zvezo Bli\xc5\xbenji vzhod, gre pri tak\xc5\xa1ni opredelitvi regije Srednji vzhod v sloven\xc5\xa1\xc4\x8dini jezikoslovno za la\xc5\xbena prijatelja._NEWLINE_Da bi ZDA po teroristi\xc4\x8dnih napadih 11. septembra 2001 spet utrdile svojo dr\xc5\xbeavno varnost, so spro\xc5\xbeile politi\xc4\x8dno pobudo za t. i. Greater Middle East, ki so jo predstavile na sre\xc4\x8danju dr\xc5\xbeav G8 leta 2004. Politi\xc4\x8dni pojem Greater Middle East se nana\xc5\xa1a na 27 dr\xc5\xbeav (22 dr\xc5\xbeav \xc4\x8dlanic Arabske lige, Izrael, Tur\xc4\x8dijo, Iran, Afganistan in Pakistan), ki so jim ZDA v \xc4\x8dasu Busheve administracije ponudile podporo pri prehodu v demokracijo in svobodno tr\xc5\xbeno gospodarstvo. Pri predstavitvi ameri\xc5\xa1ke pobude za Greater Middle East so evropske dr\xc5\xbeave \xc4\x8dlanice G8 sicer opozorile, da regija, ki jo je Busheva administracija opredelila kot Greater Middle East geopoliti\xc4\x8dno niti ne obstaja, saj v sebi zdru\xc5\xbeuje preve\xc4\x8d razli\xc4\x8dne dele sveta.'